De Humani Corporis Fabrica Libri Septem
Store norske leksikon,Medisin,Helse og samfunn,Medisinsk historie
De Humani Corporis Fabrica Libri Septem er et rikt illustrert anatomisk verk fra 1543 som regnes som banebrytende i anatomiens historie.
Verket ble til gjennom et samarbeid mellom en rekke kunstnere, anatomer, trykkere, illustratører og gravører, det hele koordinert av anatomen Andreas Vesalius (1514–1564), som i verket er kreditert som dets opphavsmann. Illustrasjonene er tradisjonelt tilskrevet kunstneren Johann Stephan von Calcar, men regnes i dag som et fellesarbeid fra Tizians verksted. Verket ble trykket på et trykkeri i Basel, Sveits, og bestod av ca. 700 foliosider med mer enn 200 illustrasjoner. Teksten er på latin. Illustrasjonene er laget som tresnitt.Fram til denne utgivelsen var Galenos' (130–201) skrifter grunnlaget for anatomisk viten. Vesalius' verk bygger på forfatterens egne disseksjoner og bryter med Galenos' autoritet. Verket kom i revidert utgave i 1555 og fikk stor utbredelse. Les mer i Store norske leksikon anatomi Andreas Vesalius medisinsk historie